เอทโธซักซิไมด์ (Ehtosuxsimide) คืออะไร
เอทโธซักซิไมด์ (Ehtosuxsimide) คือ ยากันชักชนิดหนึ่งที่ใช้รักษาโรคลมชักชนิด เรียกว่า ‘ลมชักชนิดเหม่อ’ ทั้งนี้ อาการชักจากโรคลมชักเกิดจากความผิดปกติของการนำส่งกระแสประสาทภายในสมอง (Epileptic form) ซึ่งส่งผลต่อการแสดงออกของร่างกาย โรคลมชักนี้มีการแบ่งออกเป็นหลายประเภท ขึ้นกับพยาธิกำเนิดและลักษณะการตอบสนองของร่างกาย โรคลมชักบางประเภทอาจเกิดอาการขึ้นภายในระยะเวลาสั้นๆเป็นวินาทีอย่างเช่น โรคลมชักชนิดเหม่อ (Absence Seizure)

โรคลมชักชนิดเหม่อ พบส่วนมากในเด็ก เกิดขึ้นภายในระยะเวลาสั้นๆ เป็นวินาที โดยผู้ป่วยจะสูญเสียความรู้สึกตัว มีอาการเหม่อลอย ไม่มีการเคลื่อนไหว อาจเกิดร่วมกับการขยับริมฝีปากบ่อยๆ หรือการแสดงออกเหมือนกำลังเคี้ยวอาหาร ซึ่งอาจแตกต่างจากรูปแบบการชักโดยทั่วไปที่ผู้คนส่วนมากเข้าใจ โรคลมชักชนิดเหม่อนี้ อาจก่อให้เกิดอันตรายต่อผู้ป่วย หากผู้ป่วยกำลังทำกิจกรรมต่อเนื่อง, กิจกรรมที่เสี่ยงอันตราย หรือการขับขี่พาหนะ อาจนำมาซึ่งอุบัติเหตุได้ การรักษาโรคลมชักชนิดนี้จึงมีความจำเป็นอย่างยิ่ง

การใช้ยากันชักในผู้ป่วยโรคลมชักที่รวมถึง’ลมชักชนิดเหม่อ’ เป็นลักษณะของการควบคุมอาการไม่ให้เกิดมากกว่าการรักษา โดยยากันชักฯ มีหลายชนิดขึ้นอยู่กับชนิดของอาการชักและตัวผู้ป่วยเอง ซึ่ง “ยาเอทโธซักซิไมด์ (Ehtosuxsimide)” เป็นหนึ่งในยากันชักเพื่อควบคุมอาการโรคลมชักชนิดเหม่อ การรับประทานยากันชักฯ เหล่านี้ ผู้ป่วยต้องใช้ยาฯ อย่างต่อเนื่อง ไม่ปรับระดับยาฯ หรือหยุดยาฯ ด้วยตนเอง แต่หากเกิดอาการไม่พึงประสงค์จากการใช้ยา/ผลข้างเคียงใดๆ จากยา ควรรีบมาโรงพยาบาล/แจ้งให้แพทย์ผู้ทำการรักษาทราบ
17.เภสัชวิทยา Pharmacology,12.อายุรศาสตร์ (อายุรศาสตร์) - Internal Medicine